Sevvostlag

Sevvostlag () – 1932–1952 m. SSRS „Dalstrojaus” lagerių sistemoje veikęs sunkiųjų darbų lageris, tiekęs kalinius darbams visų „Dalstrojaus” valdybų objektuose.

Literinis žymėjimas: АВ.

Valdybos vieta: iki 1937 m. – Srednekanas, vėliau – Magadanas, Rusijos SFSR, SSRS.

Įsteigtas 1932 m. balandžio 1 d., uždarytas ne vėliau 1952 m. gegužės 20 d.

Kalinių skaičius: iki 190 400.

Sevvostlago reorganizavimas 
1948 m. vasario 28 d. SSRS Vidaus reikalų ministerijos įsakymu Nr. 00219 buvo įsteigtas ypatingojo režimo lageris Berlagas, į kurį buvo perkelti beveik visi politiniai Sevvostlago kaliniai; pastarajame liko tik buitiniai ir kriminaliniai nusikaltėliai.

 1949 m. Sevvostlagą imta reorganizuoti – jo lageriniai skyriai buvo pertvarkomi į savarankiškus lagerius ir atiduodami tiesioginiam atitinkamos „Dalstrojaus” valdybos (kurią tas skyrius aptarnavo) valdymui. Pirmiausiai – 1949 m. rugsėjo 20 d. – į savarankiškus lagerius buvo reorganizuoti 8 teritoriniai skyriai – Sevlagas, Zaplagas, Tenlagas, Juzlagas, Čiukotstroilagas, Čiaūnčiukotlagas, Indigirlagas ir Janlagas. Vėliau ir likusieji lageriniai skyriai tapo savarankiškais. Reorganizavimo procesas buvo baigtas 1952 m., ir Sevvostlago nebeliko – jis buvo išdalintas „Dalstrojaus” valdyboms.

SVITL ir USVITL 
Šios santrumpos reiškia labai panašias sąvokas ir yra dažnai painiojamos. SVITL yra pilno rusiško Sevvostlago pavadinimo santrumpa – Severo-vostočnyj ispravitelno-trudovoj lager (). Šio lagerio valdybos () pavadinimas buvo trumpinamas kaip USVITL – Upravlenijė Severo-vostočnogo ispravitelno-trudovogo lageria ().

Po SSRS diktatoriaus Josifo Stalino mirties, 1953 m. visi „Dalstrojaus” lageriai buvo perduoti Gulagui, kuris šiems lageriams valdyti įkūrė atskirą valdybą (USVITL). Tik dabar ši atgaivinta santrumpa išsišifravo kiek kitaip – daugiskaitoje, kadangi tai buvo nebe vieno, o kelių lagerių valdyba: Upravlenijė Severo-vostočnych ispravitelno-trudovych lagerei (). Ir pavaldi ji buvo Gulagui, o nebe „Dalstrojui”.

Vadovai 
 R. I. Vaskovas (1932-11-03 – 1934-09-28)
 I. G. Filipovas – valstybės saugumo kapitonas (1934-09-28 – 1937-12-21)
 S. N. Garaninas – valstybės saugumo pulkininkas (1937-12-21 – 1938-09-27)
 A. A. Višneveckis – valstybės saugumo kapitonas (1940-02-16 – 1941-02-19)
 E. I. Drabkinas – bataljono komisaras, papulkininkis, vėliau – valstybės saugumo pulkininkas (1941-05-19 – 1945-03-13)
 N. F. Titovas (1945-03-13 – 1948-07-27)
 A. A. Derevianko (1948-07-27 – 1951-05-03)

Išnašos

Nuorodos 
Sevvostlagas „Memorialo” duomenų bazėje

Gulagas
Magadano sritis